Kragonderbrekings in die VSA laat miljoene bibberMense stap Maandag met hul inkopies in die sneeu in Austin, Texas. (Foto: Montinique Monroe/Getty Images/AFP) Miljoene Amerikaners sukkel Woensdag steeds sonder elektrisiteit terwyl ŉ bittere koue van ŉ winterstorm oor ŉ groot deel van die VSA, tot so ver suid as Mexiko voortduur. Die Arktiese weerstelsel – waar temperature tot rekordlaagtes gedaal het in plekke wat nie op sulke toestande voorbereid is nie, het plaaslike elektrisiteitsmaatskappye oorweldig. Inwoners moes onder jasse en komberse probeer warm bly. Kragvoorsieners in Texas het beurtkrag ingestel om seker te maak dat die netwerk nie oorweldig word nie terwyl inwoners verwarmers aanskakel. Sommige mense is al dae lank sonder elektrisiteit. Maroela Media het vroeër berig pres. Joe Biden het reeds Sondag ’n noodverklaring vir Texas uitgereik, wat beteken dat federale hulp verleen word om staatshulppogings aan te vul. Die temperatuur in Houston het tot -9 grade Celsius gedaal. Volgens Poweroutage.us was nagenoeg 3 miljoen residensiële, handels- en industriële verbruikers Woensdagoggend sonder elektrisiteit. Die week se toename in die aanvraag na elektrisiteit kom terwyl ysige toestande gas-aanlegte oorweldig het en windturbines tot stilstand gevries het. Die Amerikaanse Rooikruis het 35 hitteskuilings oor Texas oopgemaak. Meer as 20 stormverwante sterftes, insluitend verkeersongelukke in Texas, Kentucky en Missouri, is reeds aangemeld sedert die koue weer verlede week getref het. Verskeie diere het ook by Primarily Primates, ŉ wildreservaat naby San Antonio, Texas, omgekom toe personeellede hulle nie warm genoeg kon hou ná die fasiliteit Maandag kragonderbrekings beleef het nie. Brooke Chavez, uitvoerende direkteur, het aan die San Antonio Express-News gesê ŉ sjimpansee, verskeie apies, lemurs en tropiese voëls het weens die koue omgekom. Volgens die Nasionale Weerdiens (NWS) was meer as 71% van die kontinentale VSA Woensdag met sneeu bedek. Die stormstelsel sal na verwagting teen Donderdag na die noordooste van die VSA beweeg, maar die NWS waarsku oor voortgesette gevaarlike toestande. Alhoewel verskeie van die stormverwante sterftes weens verkeersongelukke aangemeld is, het die polisie in Houston ŉ geval aangemeld van ŉ vrou en ŉ meisie wat weens koolstofmonoksiedvergiftiging omgekom het toe hulle in ŉ voertuig in ŉ motorhuis gesit het met die enjin wat luier, om warm te bly. ŉ Man in Louisiana is dood toe hy op die ys gegly en sy kop gestamp het en ŉ 10-jarige seun van Tennessee is dood toe hy en sy sesjarige sussie Sondag deur die ys in ŉ dammetjie geval het. Die winterstorm het minstens vier tornado’s tot gevolg gehad, aldus weather.com, gebaseer in Atlanta – insluitend een Maandag in Noord-Carolina waartydens minstens drie mense omgekom en 10 beseer is. Mexikaanse beamptes het gesê ses persone het reeds weens die koue gesterf en pypleidings, wat gevries het, het ook kragonderbrekings veroorsaak. Vier persone is dood in Monterrey, waarvan drie hawelose persone was. Een persoon het weens koolstofmonoksiedvergiftiging van ŉ verwarmer omgekom. Twee landbouwerkers is in Tamaulipas dood weens verkluiming.